CELEX: 62017TN0181
Language: sl
Date: 2017-08-18 00:00:00
Title: Zadeva T-181/17: Tožba, vložena 18. avgusta 2017 – PC/EASO

23.10.2017   
            
            
               SL
            
            
               Uradni list Evropske unije
            
            
               C 357/13
            
         Tožba, vložena 18. avgusta 2017 – PC/EASO
   (Zadeva T-181/17)
   (2017/C 357/18)
   Jezik postopka: finščina
   
      Stranki
   
   
      Tožeča stranka: PC (zastopnik: L. Railas, odvetnik)
   
      Tožena stranka: Evropski azilni podporni urad (EASO)
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               EASO naloži, naj iz obrazložene odločbe z dne 15. junija 2016 odstrani in izbriše anonimni dopis, s katerim se podcenjuje človekovo dostojanstvo in naj sprejme novo odločbo, ki se nanaša na pretekli datum Odločbe EASO/ED/2015/358 ter na njej temelječo odločbo o odpovedi EASO/HR/2015/607, katere razglasitev ničnosti je tožeča stranka predlagala v zadevi T-610/16;
            
         
               —
            
            
               EASO naloži, naj odstrani ločene osebne spise in naj o tožeči stranki v skladu s členom 26 Kadrovskih predpisov za uradnike Evropske unije vodi le en osebni spis, katerega dopisi so v skladu s Kadrovskimi predpisi, ter da iz osebnega spisa tožeče stranke odstrani ročno napisane dokumente, ki ne spadajo tja in ki jih ni mogoče identificirati s popolno gotovostjo;
            
         
               —
            
            
               EASO naloži, naj razišče postopek nastanka dokumenta EASO/ED/2015/358 in naloži upravnemu odboru EASO, da v skladu s členom 29 [odstavek 1] (b) in členom 31(6) Uredbe št. 439/2010 ustanovitvi urada EASO, sprejme ukrepe zaradi nepravilnosti v upravi EASO ter odredi, naj tožeči stranki plača odškodnino v višini 30 000 EUR zaradi kršitve člena 41(2) Listine Evropske unije o temeljnih pravicah, ki je v tem, da je EASO sprejel posamični ukrep v njeno škodo;
            
         
               —
            
            
               EASO naloži, naj razišče trpinčenje tožeče stranke na delovnem mestu, in odredi EASO in njegovemu upravnemu odboru, da sprejmeta ukrepe zoper odgovornega za trpinčenje na delovnem mestu in jima naloži, da tožeči stranki plačata 30 000 EUR zaradi te dolgotrajne kršitve dolžnosti;
            
         
               —
            
            
               EASO naloži, naj razišče razkritje zaupnih dopisov, ki se nanašajo na tožečo stranko, nepooblaščenim tretjim osebam ter da EASO in njegovemu upravnemu odboru naloži sprejetje ukrepov zoper osebe, odgovorne za razkritje dopisov, ter jima naloži, da tožeči stranki plačata 20 000 EUR zaradi kršitev dolžnosti;
            
         
               —
            
            
               EASO naloži, naj razišče kršitve Protokola o privilegijih in imunitetah Evropske unije, ter EASO in njegovemu upravnemu odboru naloži, naj sprejmeta ukrepe zoper odgovorno osebo za kršitve tega protokola, ter jima naloži, da tožeči stranki plačata 20 000 EUR zaradi kršitve dolžnosti;
            
         
               —
            
            
               EASO naloži, da tožečo stranko vrne na delovno mesto in v delovno razmerje, ki je obstajalo pred petimi leti, kot da še naprej obstaja brez prekinitve in za plačilo ter EASO odredi, naj tožeči stranki izplača plačo, nadomestila in pokojninske prispevke delodajalca za obdobje, v katerem ni bila zaposlena na svojem delovnem mestu, kot odškodnino, dokler se ne vrne na svoje delovno mesto;
            
         
               —
            
            
               EASO podredno, če tožeče stranke ne more vrniti na njeno delovno mesto, naloži, da tožeči stranki izplača plačo, nadomestila in pokojninske prispevke delodajalca za obdobje pet let brez prekinitve;
            
         
               —
            
            
               EASO naloži, da tožeči stranki izplača 30 000 EUR kot nadomestilo za nepremoženjsko škodo, tj. za bolečino, ki jo je utrpela zaradi načina, na katerega je EASO uporabil pravico do izjave v nasprotju z namenom člena 41(2) Listine Evropske unije o temeljnih pravicah, ter
            
         
               —
            
            
               EASO naloži plačilo stroškov, nastalih tožeči stranki.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja te tožbene razloge:
   
               1.
            
            
               Prvič, tožeča stranka je bila vedno znova in sistematično izpostavljena trpinčenju na delovnem mestu, ki ga je izvajal in vodil njen nadrejeni. To naj bi na primer privedlo do neobičajnih delovnih pogojev v času poskusne dobe, v kateri tako ni bilo poštenosti in nepristranskosti ter je bila zaznamovana z avtoritarnim odnosom, manipulacijo in javno izraženo neobjektivno kritiko do tožeče stranke.
            
         
               2.
            
            
               Drugič, v obrazloženi odločbi EASO EASO/HR/2016/525 je dopis, ki temelji na anonimnih trditvah, ki ni v nikakršni povezavi s končanjem delovnega razmerja tožeče stranke in ni sestavni del osebnega spisa tožeče stranke.
            
         
               3.
            
            
               Tretjič, EASO je tožeči stranki odvzel možnost obrambe s tem, da je retroaktivno sestavil dokument EASO/ED/2015/358 in kršil člen 41(2) Listine Evropske unije o temeljnih pravicah.
            
         
               4.
            
            
               Četrtič, EASO je tožečo stranko blatil tudi zunaj EASO s tem, da je na primer obrazloženo določbo EASO/HR/2016/525, ki vsebuje neobrazložen, neupošteven in nepotrjen dopis, ki se nanaša na tožečo stranko, poslal evropskemu varuhu človekovih pravic.
            
         
               5.
            
            
               Petič, EASO je v nasprotju s členoma 17 in 19 Kadrovskih predpisov za uradnike Evropske unije zaupne dopise, ki se nanašajo na tožečo stranko, posredoval tretjim osebam, ki niso upravičene videti teh dopisov.
            
         
               6.
            
            
               Šestič, EASO je kršil doslednosti aktov, ker vodi dva različna osebna spisa o tožeči stranki in v nasprotju s členom 26 Kadrovskih predpisov za uradnike Evropske unije ne prizna kot upoštevnih niti podatkov v javnem osebnem spisu.